Diari Oficial de la Generalitat Valenciana


Sumari del DOGV 5788, del 19-06-2008 (2008/7321)

RESOLUCIÓ de 23 de maig de 2008, de l'Agencia Valenciana de l'Energia, per la qual es convoquen ajudes del Pla Renove d'Electrodomèstics, destinades a la compra d'electrodomèstics d'alta eficiència energètica.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5788

Data del DOGV
:   19-06-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/7321


Data del document
:   23-05-2008

Organisme emissor
:   Agència Valenciana de l'Energia, AVEN

Tipus de document
:   Resolució

Anàlisi jurídica

 Descriptors 

:   * ajuda pública
    * suport econòmic
    * societat sense fins de lucre
    * comerç al detall
    * persona física
    * persona jurídica
    * energia renovable
    * electrodomèstic

RESOLUCIÓ de 23 de maig de 2008, de l'Agencia Valenciana de l'Energia, per la qual es convoquen ajudes del Pla Renove d'Electrodomèstics, destinades a la compra d'electrodomèstics d'alta eficiència energètica. [2008/7321]
En els últims anys, l'equipament de les llars de la Comunitat Valenciana s'ha vist incrementat considerablement pel que fa a electrodomèstics, cosa que ha provocat un increment del consum energètic en el sector domèstic. No obstant això, el consum d'energia d'estos aparells pot reduir-se significativament, amb l'increment de penetració a les llars d'equips d'alta eficiència energètica i, en particular, els etiquetatges energèticament amb la classe A o superior.
El Reial Decret 124/1994, de 28 de gener, va adaptar la normativa espanyola a allò que establix la Directiva del Consell 92/75/CEE, de 22 de setembre, per la qual s'homogeneïtza el sistema d'informació referent al consum d'energia que consta en les etiquetes dels aparells electrodomèstics, amb la intenció de facilitar al públic la possibilitat de elegir els que tinguen un millor rendiment energètic i així induir els fabricants a adoptar mesures per a reduir el consum, i contribuir a l'objectiu general de l'ús racional dels recursos naturals. Estes etiquetes classifiquen l'eficiència energètica en una escala que va del valor A al G (de major eficiència a menor). Directives posteriors han regulat els diferents tipus d'aparells electrodomèstics.
Estos equips més eficients energèticament, no obstant això, tenen un preu superior al preu mitjà del mercat, que varia segons el tipus d'electrodomèstic. Al contrari, el seu consum energètic al llarg de tota la seua vida útil és inferior, i, per tant, menor la factura energètica que haurà de pagar el consumidor, Així, en els casos analitzats, l'estalvi energètic obtingut permet recuperar, en part, al comprador el sobrepreu pagat durant la vida de l'equip.
Per a això, es considera convenient incorporar un incentiu econòmic que anime el comprador en esta decisió cap a un equip més eficient energèticament.
L'Agència Valenciana de l'Energia (AVEN) creada per la Llei 8/2001, de 26 de novembre, com a entitat de dret públic, sotmesa al dret privat, té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià, i una de les funcions pròpies de l'AVEN és la tramitació i la gestió d'ajudes i incentius financers per a fins de conservació, estalvi, diversificació, desenvolupament energètic i energies renovables.
En este sentit, el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia de data de 28 de març de 2008 és el suport on es regulen els mecanismes de col·laboració per a la consecució dels objectius d'estalvi i eficiència energètica plantejats en este i reflectits en la present resolució.
Per tot el que exposa i dins del marc jurídic establit, resolc:
Article 1. Objecte i beneficiaris
L'objecte d'esta resolució és establir la convocatòria pública sobre concessió d'ajudes per a l'adquisició d'aparells electrodomèstics d'alta eficiència energètica a la Comunitat Valenciana, tal com es descriu en l'article 4.
Les presents ajudes s'emmarquen dins del Pla d'Acció de l'Estratègia d'Estalvi i Eficiència Energètica a Espanya, 2008-2012.
Es consideren beneficiaris de les ajudes totes les persones físiques i jurídiques de dret privat i les institucions sense ànim de lucre residents a la Comunitat Valenciana.
Article 2. Marc normatiu
Les ajudes arreplegades en la present resolució es concediran d'acord amb el que establix l'Orde d'11 de març de 2002, sobre Concessió d'Ajudes de l'Agència Valenciana de l'Energia, publicada en el Diari Oficial de la Comunitat Valenciana núm. 4.215, de 22 de març de 2002, així com en la Llei 38/2003, de 17 de novembre, General de Subvencions (BOE 18.11.2003), i d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia de data 28 de març de 2008 on es regulen els mecanismes de col·laboració que s'han considerat convenients per part del Ministeri d'Indústria, Turisme i Comerç per a aconseguir els objectius d'estalvi i eficiència energètica plantejats en este.
Article 3. Línia pressupostària i import econòmic de la convocatòria
1. Les subvencions que es regulen en la present resolució es concediran a càrrec dels pressupostos del Pla d'Acció de l'Estratègia d'Estalvi i Eficiència Energètica a Espanya, 2008-2012, que gestiona la Comunitat Valenciana, i la concessió de la qual està supeditada a l'existència de crèdit pressupostari adequat i suficient.
2. La quantitat màxima destinada per a esta convocatòria de subvencions és de set milions d'euros (7.000.000 €) que es finançaran a càrrec del capítol de transferències de capital del pressupost de l'Agència Valenciana de l'Energia.
Article 4. Actuacions subvencionables
1. Es considera com a activitat susceptible d'ajuda, l'adquisició d'aparells electrodomèstics de classe A o superior que es realitze per a substituir altres antics que tinguen la mateixa funció.
En concret els aparells electrodomèstics susceptibles d'esta ajuda són els següents:
a) Frigorífics i aparells combinats (d'una porta o de dos) amb classificació energètica A, A+ o A++.
b) Congeladors i conservadors amb classificació energètica A, A+ o A++.
c) Llavadores convencionals amb classificació energètica A, eficàcia de llavat A i consum energètic inferior a 170 Wh/kg.
d) Llavadores bitèrmiques (aparells amb entrada d'aigua freda i calenta independent) amb classificació energètica A i eficàcia de llavat A.
e) Llavaplats convencionals amb classificació energètica A i eficàcia de llavat A.
f) Llavaplats bitèrmics (aparells amb entrada d'aigua freda i calenta independent) amb classificació energètica A i eficàcia de llavat A.
g) Forn amb classificació energètica A.
h) Plaques de cocció d'inducció mixta (gas/inducció).
i) Plaques de cocció d'inducció total.
\* Els aparells a) i b) amb un volum mínim de refrigeració de 150 litres.
2. Els aparells electrodomèstics eficients objecte d'estes ajudes han de tindre com a destinació final la instal·lació dins del territori de la Comunitat Valenciana.
3. Només serà subvencionable la compra, per cada beneficiari d'un únic electrodomèstic de cada una de les famílies d'electrodomèstics assenyalades (frigorífics, llavaplats, etc.) i sempre amb la corresponent substitució de l'aparell antic per un nou aparell eficient de classe A o superior.
4. Amb l'objecte de garantir des del punt de vista d'eficiència energètica, la idoneïtat dels electrodomèstics incentivats per mitjà de la present campanya, s'establirà una relació amb les marques i els models subvencionables que es trobaran disponibles en el web següent: www.idae.es.
Article 5. Criteris de repartiment i quantia de la subvenció
1. Les ajudes regulades en esta resolució s'han de concedir amb subjecció als principis de publicitat, concurrència i objectivitat, a càrrec del pressupost del Pla d'Acció de l'Estratègia d'Estalvi i Eficiència Energètica a Espanya, 2008-2012, transferit a la Comunitat Valenciana i han d'estar supeditades a l'existència de crèdit adequat i suficient.
2. La quantia d'ajuda individual per a cada aparell és la següent:
a) Frigorífics i aparells combinats (d'una porta o de dos): de classe A (85 €), de classe A+ (105 €), de classe A++ (125 €).
b) Congeladors i conservadors: de classe A (85 €), de classe A+ (105 €), de classe A++ (125 €).
c) Llavadores convencionals de classe A i eficàcia de llavat A (85 €).
d) Llavadores convencionals de classe A, eficàcia de llavat A i consum energètic inferior a 170 Wh/kg (105 €).
e) Llavadores bitèrmiques (aparells amb entrada d'aigua freda i calenta independent) de classe A i eficàcia de llavat A (105 €).
f) Llavaplats convencionals de classe A i eficàcia de llavat A (85 €).
g) Llavaplats bitèrmics (aparells amb entrada d'aigua freda i calenta independent) de classe A i eficàcia de llavat A (105 €).
h) Forns de classe A (70 €).
i) Plaques de cocció d'inducció mixta gas/inducció (85 €).
j) Plaques de cocció d'inducció total (105 €).
La quantia de l'ajuda per a l'adquisició de l'aparell no podrà suposar, en cap cas, una reducció del preu d'este superior al 25%, per la qual cosa s'haurà de reduir, si és el cas, la quantia de l'ajuda fins el dit límit.
Article 6. Termini per a adquirir els aparells
La data d'inici de la campanya es publicarà en el DOCV i tindrà una duració màxima de 2 mesos, o fins a l'esgotament de la quantia econòmica assignada a esta convocatòria.
Si tal circumstància es produïra amb anterioritat a la duració màxima mencionada, se suspendrà la concessió de les ajudes per mitjà de publicació en el DOCV.
Article 7. Procediment
L'Agència Valenciana de l'Energia, per al desenvolupament de les distintes actuacions que s'hagen d'escometre fruit de la present resolució, podrà contractar els servicis externs que considere necessaris a través de les vies establides en la Llei 23/2007, de Contractes del Sector Públic, de manera que pel que fa a recursos i mitjans disponibles, es garantisca el funcionament correcte de la línia d'ajudes, i s'hauran de realitzar entre altres, les actuacions següents:
a) Posar en marxa una oficina de campanya dotada de l'adequada centraleta d'atenció telefònica i els mitjans humans i informàtics necessaris per a poder realitzar el control i la gestió de les ajudes.
b) Verificar, el compliment i l'efectivitat de les condicions establides per a atorgar les subvencions comprovant per a això els justificants presentats.
Les ajudes objecte d'esta campanya es canalitzaran a través dels establiments adherits a esta, que ho faran lliurement i assumint els compromisos establits en l'article 11 d'esta resolució.
Els dits establiments, descomptaran del preu final de venda al públic la quantitat establida com a ajuda per a cada un dels electrodomèstics venuts que complisca els requisits establits en esta campanya d'ajudes.
Una vegada realitzada la venda, l'establiment haurà d'omplir un imprés denominat «abonament d'ajuda» (annex I), i s'indicarà en este la clau de l'aparell venut (annex II) i remetre junt amb la documentació que es descriu en l'article 8 a l'Agència o servici extern contractat si és el cas, que revisarà cada un dels expedients.
En allò que no preveu esta resolució, el procediment administratiu per a la tramitació dels expedients de subvenció s'atindrà al que establix la Llei 38/2003, de 17 de novembre, General de Subvencions (BOE, 18.11.2003) i l'Orde d'11 de març de 2002, sobre concessió d'ajudes de l'Agència Valenciana de l'Energia, publicada en el Diari Oficial de la Comunitat Valenciana núm. 4.215, de 22 de març de 2002.
Article 8. Documentació a aportar
Únicament es podrà sol·licitar la subvenció una vegada justificada prou la realització de l'activitat susceptible d'ajuda, a l'efecte de la qual l'establiment adherit a la campanya haurà de presentar en l'oficina de campanya adscrita a este projecte la documentació següent:
1. Duplicat o còpia de la factura completa amb indicació:
- Marca, i model de l'aparell.
- Nom i DNI del comprador.
- Nom i CIF del comerç.
- L'import del descompte realitzat.
- Data de la compra.
- Segell del comerç.
2. Abonament normalitzat, el model del qual figura com a annex I en esta resolució, on se certifica haver realitzat el Pla Renove, és a dir, haver retirat l'antic aparell del mateix tipus que el venut.
Els dites abonaments seran facilitats per l'Agència Valenciana de l'Energia i disposaran una vegada omplits d'un codi de validació facilitat per l'oficina de campanya amb la sol·lictud prèvia de l'establiment adherit, que vincularà cada abonament amb un codi individual i inequívoc que associarà cada venda amb l'ajuda.
Article 9. Pagament de la subvenció
L'entrega i la disposició dels fons de les ajudes regulades en esta convocatòria la realitzarà l'Agència Valenciana de l'Energia a través de transferències bancàries als establiments adherits després de la comprovació prèvia dels justificants dels expedients objecte de les ajudes.
Article 10. Obligacions dels beneficiaris que adquirisquen electrodomèstics
1. Els beneficiaris que adquirisquen algun aparell electrodomèstic objecte de les presents ajudes estan obligats a:
a) Posar a la disposició del comerç per a la seua retirada un electrodomèstic usat de les mateixes característiques que l'adquirit.
b) Justificar la correcta realització de l'activitat en els termes que preveu esta resolució.
c) Sotmetre's a les actuacions de comprovació que duga a terme l'Agència Valenciana de l'Energia, i a les actuacions de control financer que corresponen a la Intervenció General de la Generalitat i a la Sindicatura de Comptes, en relació amb les subvencions i ajudes concedides.
Article 11. Comerços col·laboradors: adhesions i obligacions
1. Adhesions
a) Els comerços interessats a participar i col·laborar en la campanya d'ajudes hauran de fer entrega de la corresponent fitxa d'adhesió abans de l'inici de la campanya degudament omplida segons el model normalitzat que es publica com a annex III.
b) Les adhesions podran realitzar-se conjuntament per part d'una cadena d'establiments, o una associació de comerços, però s'hauran d'incloure, en tot cas, la relació dels establiments que aglutina eixa adhesió, així com les dades d'estos comerços, i hauran d'incloure el CIF i el número de compte bancari, a l'efecte de realitzar els pagaments de les ajudes.
c) Per a obtindre l'adhesió definitiva a la campanya, els comerços que hagen formalitzat la seua adhesió prèvia hauran de participar, amb representants degudament qualificats i acreditats (preferentment els venedors finals), en les xarrades i els cursos relatius als continguts de la campanya que convoque l'Agència Valenciana de l'Energia.
d) L'entrega del material necessari per al desenvolupament de la campanya d'ajudes (abonaments, fullets, cartells, procediments, etc.) es realitzarà en el transcurs de qualsevol de les diferents convocatòries mencionades en l'apartat anterior.
e) El llistat definitiu de comerços adherits es publicarà en la pàgina web de l'Agència Valenciana de l'Energia: www.aven.es.
2. Obligacions
Són obligacions dels comerços adherits:
a) Retirar els electrodomèstics substituïts sense cost addicional per al beneficiari final i tractar este residu d'acord amb el que establix el Reial Decret 208/2005, de 25 de febrer, sobre Aparells Elèctrics, Electrònics i la Gestió dels seus Residus.
En este sentit, el comerç adherit haurà de certificar l'entrega de l'electrodomèstic per a ser reciclat, de manera que una vegada executada la mesura el nombre d'equips subvencionats siga igual al d'entregats.
b) Realitzar el descompte de l'ajuda sempre en el moment de la venda i entregar als beneficiaris de les ajudes el corresponent cos de l'abonament d'ajuda com a justificant de l'ajuda rebuda, així com la factura original de l'aparell adquirit on conste el descompte realitzat en concepte de l'ajuda
c) Utilitzar fidelment la imatge de la campanya de comunicació establida per l'Agència Valenciana de l'Energia per al desenvolupament d'esta, incloure-la en tots els elements promocionals dels comerços sense confondre-la amb altres promocions pròpies de l'establiment, i identificar clarament en cada producte el preu de l'article abans d'aplicar el descompte de l'ajuda i una vegada aplicada esta.
d) Col·laborar activament en la difusió i el suport dels objectius de la campanya relatius a:
- Donar a conéixer i difondre l'existència de l'etiqueta energètica dels aparells electrodomèstics en els establiments de venda.
- La sensibilització cap a l'estalvi i l'eficiència energètica.
- La venda dels tipus d'aparells electrodomèstics eficients objecte de les ajudes.
e) Participar a través dels seus representants (preferiblement venedors) en les sessions de formació/comunicació que s'organitzen per part de l'AVEN o en nom seu, en les quals s'explicarà el contingut de la campanya i la finalitat d'esta.
f) Tramitar, omplir i remetre a l'Oficina de Campanya els corresponents expedients d'ajudes segons les condicions que s'establixen en l'article 8 d'esta resolució.
g) Sotmetre's a les actuacions de control que duga a terme l'Agència Valenciana de l'Energia i a les actuacions de control financer que realitzen la Intervenció General de la Generalitat i la Sindicatura de Comptes.
Article 12. Comissió de control i seguiment
Es crea una comissió per a dur a terme el control i seguiment de les ajudes previstes en esta resolució, que estarà integrada per les persones següents:
a) El cap d'Àrea d'Energia de l'Agència Valenciana de l'Energia.
b) El cap d'Àrea d'Administració de l'Agència Valenciana de l'Energia.
c) Un representant de l'empresa de servicis contractada per l'Agència Valenciana de l'Energia.
Article 13. Infraccions i sancions
L'incompliment, per part dels beneficiaris o de l'Agència Valenciana de l'Energia, dels requisits que establix esta resolució i la normativa reguladora se sotmetrà al règim d'infraccions i sancions fixat en el títol IV de Llei 38/2003, de 17 de novembre, General de Subvencions (BOE, 18.11.2003).
Així mateix i complementàriament al que establix el paràgraf anterior, els establiments adherits que durant el transcurs de la campanya cometen irregularitats entorn dels requisits exigits per al funcionament correcte d'esta (vendes sense renovar un electrodomèstic, campanyes de promoció enganyoses, etc.) seran automàticament donats de baixa de la campanya en curs.
Article 14. Publicació
Esta resolució entrarà en vigor l'endemà de publicar-se en el Diari Oficial de la Comunitat Valenciana.
València, 23 de maig de 2008.- El president de l'Agència Valenciana de l'Energia: Mario Flores Lanuza.